Publicarea unei comunicări privind aprobarea unei modificări standard a caietului de sarcini al unei denumiri din sectorul vitivinicol, menționată la articolul 17 alineatele (2) și (3) din Regulamentul delegat (UE) 2019/33 al Comisiei

(2020/C 148/05)

Prezenta comunicare este publicată în conformitate cu articolul 17 alineatul (5) din Regulamentul delegat (UE) 2019/33 al Comisiei (1).

COMUNICARE PRIVIND APROBAREA UNEI MODIFICĂRI STANDARD

„BIERZO”

Număr de referință: PDO-ES-A0615-AM02

Data comunicării: 31 ianuarie 2020

DESCRIEREA ȘI MOTIVELE MODIFICĂRII APROBATE

1. Modificarea caracteristicilor fizico-chimice în funcție de tipul de vin

Descriere și motive

Această modificare vizează punctul 2 litera (a) din caietul de sarcini și punctul 4 din documentul unic.

Noul caiet de sarcini vizează modificarea anumitor caracteristici analitice ale vinurilor cu denumirea de origine „Bierzo”, pentru a le adapta gusturilor consumatorilor. Acestea includ vinuri mai proaspete, cu o aciditate mai mare și cu un conținut mai scăzut de zaharuri și de sulf. De asemenea, având în vedere progresele tehnologice (cramele utilizează din ce în ce mai mult recipiente din lemn cu o capacitate de peste 600 de litri) și modificările condițiilor climatice, se produc vinuri mai mature. Aceste modificări vizează:

Tăria alcoolică: creșterea cu 0,5 % vol. a tăriei alcoolice a vinurilor albe, roze și roșii, întrucât se consideră că, pentru vinurile albe de bună calitate, concentrația alcoolică nu trebuie să fie mai mică de 11,5 % vol., iar pentru vinurile roșii și roze de bună calitate, aceasta nu trebuie să fie mai mică de 12 % vol. Se urmărește prin aceasta să se încurajeze coacerea strugurilor pe o perioadă mai lungă, asigurându-se astfel faptul că vinurile sunt mai corpolente și că se evită randamentele excesive, care ar determina producerea unor vinuri de calitate inferioară.

Conținutul de glucoză și de fructoză: se urmărește reducerea concentrației de zaharuri din vinurile albe și roze de la 7 g/l de glucoză și fructoză la 5 g/l, întrucât vinurile produse în mod tradițional în zonă au un conținut scăzut de zaharuri, iar prin reducerea acestora se va menține identitatea vinurilor din El Bierzo și va crește calitatea, evitându-se utilizarea zahărului în exces pentru a masca eventualele deficiențe.

Aciditatea totală: pentru a îmbunătăți calitatea, se urmărește creșterea acidității totale minime a vinurilor albe și roze de la 4 g/l la 4,5 g/l, exprimată în acid tartric, rezultând vinuri cu un gust mai proaspăt. Acest lucru le va permite producătorilor să se îndrepte către producerea unor vinuri albe și roze mai echilibrate, dat fiind că anii cu un număr mare de zile însorite pot determina producerea unor vinuri excesiv de calde și de discrete, care nu sunt foarte reprezentative pentru zonă.

Aciditatea volatilă: creșterea nivelului acidului tartric la 0,8 g/l pentru vinurile din primul an. Pentru vinurile din al doilea an și din următorii, aciditatea volatilă nu poate depăși 1 g/l. În prezent, având în vedere metoda de preparare și de învechire a vinurilor, unele vinuri vor fi păstrate în recipiente din lemn cu o capacitate de peste 600 litri, limita autorizată, pentru procesul de învechire. Atunci când capacitatea depășește această limită, nu se consideră că produsul este învechit în butoi. Aciditatea volatilă a vinurilor care sunt păstrate în aceste recipiente este, de obicei, mai mare, fiind similară cu aceea pe care ar fi avut-o în cazul în care ar fi fost păstrate în butoi, însă acest lucru nu influențează negativ gustul și, prin urmare, se urmărește alinierea acestui parametru la tendințele actuale în materie de învechire și preparare a vinurilor. Aciditatea volatilă a vinurilor din al doilea an și din următorii nu ar trebui să depășească 1 g de acid acetic per litru. Toate acestea vor favoriza prepararea cu mai puține intervenții și fermentarea cu drojdii autohtone, producându-se astfel vinuri cu un caracter mai distinctiv.

Cantitatea totală de dioxid de sulf: reducerea conținutului de dioxid de sulf în cazul vinurilor albe și roze de la 190 g/l la 150 g/l și de la 140 g/l la 130 g/l în cazul vinurilor roșii, deoarece o doză adecvată de sulf permite producerea unor vinuri mai puțin oxidate, cu o culoare și o aromă mai bune, cu o aciditate volatilă mai mică și cu o calitate superioară. Intenția clară este aceea de a produce vinuri mai naturale prin utilizarea mai rațională a acestui conservant.

TIPUL MODIFICĂRII (MODIFICĂRILOR): STANDARD (modificarea vizează documentul unic).

întrucât modificarea acestor caracteristici fizice și chimice nu implică o modificare substanțială, din moment ce vinurile păstrează caracteristicile distinctive tipice menționate în caietul de sarcini al DOP „Bierzo”, aceasta nu afectează categoria [partea II din anexa VII la Regulamentul (UE) nr. 1308/2013], nu invalidează legătura și nu constituie o restricție comercială.

2. Modificarea caracteristicilor organoleptice:

Descriere și motive

Această modificare vizează punctul 2 litera (b) din caietul de sarcini și punctul 4 din documentul unic.

Caracteristicile organoleptice ale vinurilor vizate au fost revizuite și modificate astfel încât aceste caracteristici să poată fi asociate unor descriptori care pot fi evaluați de un juriu însărcinat cu degustarea, în conformitate cu criteriile stabilite în standardul UNE-EN-ISO 17025.

TIPUL MODIFICĂRII (MODIFICĂRILOR): STANDARD (modificarea vizează documentul unic).

întrucât modificarea acestor caracteristici fizice și chimice nu implică o modificare substanțială, din moment ce vinurile păstrează caracteristicile distinctive tipice menționate în caietul de sarcini al DOP „Bierzo”, aceasta nu afectează categoria [partea II din anexa VII la Regulamentul (UE) nr. 1308/2013], nu invalidează legătura și nu constituie o restricție comercială.

3. Practicile de cultivare: limitarea irigării

Descriere și motive

Această modificare vizează punctul 3 litera (a) din caietul de sarcini și punctul 5a din documentul unic.

Această limitare este determinată de faptul că zona în cauză este influențată în mod clar de Atlantic, cu precipitații anuale abundente, care depășesc în medie 700 mm pe an. Prin urmare, irigarea este permisă numai pentru introducerea culturii în primii doi ani de viață, cu condiția ca vara să fie secetoasă, deoarece, în caz contrar, plantele ar putea muri. Irigarea nu este permisă în anii următori, deoarece se consideră că precipitațiile sunt suficiente. În plus, irigarea modifică în mod direct caracteristicile strugurilor, ceea ce înseamnă că factorul „an de recoltă” nu se aplică și caracteristicile vinurilor sunt similare în fiecare an. Acest lucru face ca vinurile să își piardă o parte din identitate, deoarece în anii secetoși vinurile produse sunt mai calde, în timp ce în anii mai răcoroși, cu precipitații abundente, vinurile produse sunt mai proaspete.

TIPUL MODIFICĂRII (MODIFICĂRILOR): STANDARD (modificarea vizează documentul unic).

Această modificare nu este inclusă în categoriile prevăzute la articolul 14 alineatul (1) din Regulamentul delegat (UE) 2019/33.

4. Condiții de producere a vinului: modificarea tăriei alcoolice minime probabile a anumitor soiuri de struguri și includerea tipului „clarete”.

Descriere și motive

Această modificare vizează punctul 3 litera (b) subpunctul 1 din caietul de sarcini și punctul 5a din documentul unic.

Tăria alcoolică probabilă a soiurilor roșii și albe va crește cu 0,5 % vol. comparativ cu caietul de sarcini anterior, cu excepția soiului Godello, în cazul căruia tăria alcoolică va crește cu 1 % vol. Această modificare se efectuează, în principal, ca urmare a schimbării condițiilor climatice, care determină obținerea unor struguri cu o tărie alcoolică probabilă mai ridicată. În acest fel, calitatea vinurilor va fi menținută, deoarece strugurii vor fi recoltați într-un stadiu optim de coacere, evitându-se randamentele excesive și practicile vitivinicole neadecvate, care determină o coacere incompletă și vinuri de calitate inferioară.

Includerea tipului „clarete” privește punctul 2 litera (a), punctul 2 litera (b) și punctul 3 litera (c) din caietul de sarcini și punctele 4 și 5.a din documentul unic.

El Bierzo este o zonă care a produs în mod tradițional vinuri „clarete”. De fapt, pe aproape toate plantațiile vechi, soiurile se amestecau pe plantația viticolă, iar acest amestec era utilizat pentru a obține „clarete”. În prezent, Consiliul de reglementare își propune să promoveze producția acestor vinuri tradiționale care au fost produse dintotdeauna în zonă. Introducerea acestui tip de vin nu înseamnă includerea unei noi categorii, deoarece este un vin din categoria I, asemenea celor care sunt deja incluse în caietul de sarcini.

TIPUL MODIFICĂRII (MODIFICĂRILOR): STANDARD (modificarea vizează documentul unic).

Această modificare nu este inclusă în niciuna dintre categoriile prevăzute la articolul 14 alineatul (1) din Regulamentul delegat (UE) 2019/33.

5. Restricții privind producerea vinurilor: modificarea procentelor minime de soiuri din compoziția vinurilor

Descriere și motive

Această modificare vizează punctul 3 litera (c) din caietul de sarcini și punctul 5a din documentul unic.

Vinurile roșii trebuie să aibă în compoziție în proporție de cel puțin 85 % soiuri roșii autorizate și cel mult 15 % soiuri albe, dacă se dorește, pentru a îmbunătăți aciditatea totală a vinului în mod natural și pentru a da un gust proaspăt, păstrând identitatea vinurilor din zonă. Aceasta este o practică tradițională în unele părți ale districtului El Bierzo, fapt dovedit de existența parcelelor cu un amestec de struguri roșii și albi.

TIPUL MODIFICĂRII (MODIFICĂRILOR): STANDARD (modificarea vizează documentul unic).

Această modificare nu implică o modificare substanțială a produsului protejat și, prin urmare, nu este inclusă în categoriile prevăzute la articolul 14 alineatul (1) din Regulamentul delegat (UE) 2019/33.

6. Extinderea arealului geografic delimitat

Descriere și motive

Această modificare vizează punctul 4 din caietul de sarcini și punctul 6 din documentul unic.

El Bierzo este un district administrativ care cuprinde 38 de localități, format în 1991 prin Legea nr. 1/1994 din 14 martie 1994, prin care se care creează și se reglementează districtul El Bierzo din regiunea geografică cu același nume, situat la vest de provincia Leon, în Comunitatea Autonomă Castilia-Leon.

Teritoriul istoric al districtului El Bierzo cuprinde bazinul râului Sil, cu excepția teritoriului localității Laciana și al unei părți din La Cabrera inferioară. Următoarele localități au făcut parte din districtul El Bierzo încă de la înființarea sa în 1991: Arganza, Balboa, Barjas, Bembibre, Benuza, Berlanga del Bierzo, Borrenes, Cabañas Raras, Cacabelos, Camponaraya, Candín, Carracedelo, Carucedo, Castropodame, Congosto, Corullón, Cubillos del Sil, Fabero, Folgoso de la Ribera, Igüeña, Molinaseca, Noceda del Bierzo, Oencia, Páramo del Sil, Peranzanes, Ponferrada, Priaranza del Bierzo, Puente de Domingo Flórez, Sancedo, Sobrado, Toreno, Torre del Bierzo, Trabadelo, Vega de Espinareda, Vega de Valcarce, Toral de los Vados-Villadecanes și Villafranca del Bierzo; localitatea Palacios del Sil a solicitat să fie inclusă în 2005.

Denumirea de origine „Bierzo” a fost recunoscută în 1989. Regulamentul Consiliului de reglementare al acesteia a fost aprobat și publicat în Monitorul Oficial al Spaniei la 12 decembrie 1989. Localitățile acoperite de respectivul regulament sunt: Arganza, Bembibre, Borrenes, Cabañas Raras, Cacabelos, Camponaraya, Carracedelo, Carucedo, Castropodame, Congosto, Corullón, Cubillos del Sil, Fresnedo, Carucedo, Castropodame, Congosto, Corullón, Cubillos del Sil, Fresnedo, Molinaseca, Noceda, Ponferrada, Priaranza, Puente Domingo Flórez, Sancedo, Vega de Espinareda, Villadecanes-Toral de los Vados și Villafranca del Bierzo.

Dintre cele 38 de localități care alcătuiesc districtul El Bierzo, doar 22 au fost incluse, cu particularitatea că Fresnedo nu mai este o localitate, iar terenurile sale au devenit parte a localităților Cubillos del Sil și Toreno, care până atunci nu făceau obiectul denumirii de origine „Bierzo”.

Pe lângă producția de vin din cele 22 de localități acoperite inițial, exista o producție de vin și în alte 10 localități din cadrul districtului care nu făceau parte din arealul geografic al denumirii de origine „Bierzo”; acestea sunt: Benuza, Berlanga del Bierzo, Fabero, Folgoso de la Ribera, Igüeña, Oencia, Sobrado, Toreno, Torre del Bierzo și Trabadelo. Extinderea arealului în vederea includerii acestor 10 localități nu modifică legătura, având în vedere faptul că, atunci când a fost creată denumirea de origine, aceste localități din districtul El Bierzo nu s-au arătat deloc interesate să facă parte din acest proiect, deoarece se dedicau în principal industriei extractive, aflată în plină expansiune la acea vreme, iar vița-de-vie se utiliza pentru a produce vin destinat consumului propriu. Totuși, dacă luăm în considerare condițiile climatice, pedologice și orografice, putem observa faptul că în zonele învecinate localităților incluse și celor neincluse, există o continuitate logică în ceea ce privește cultivarea, care este separată doar de limite administrative. Vița-de-vie este foarte veche, având în vedere faptul că plantațiile viticole din aceste zone au reînnoit în foarte mică măsură soiurile vechi, portaltoaiele, distanțele de plantare sau sistemele de cultivare, iar factorii naturali și umani sunt aceiași în toate localitățile, inclusiv în cele pe care le propunem a fi incluse.

Scopul includerii acestor localități este de a se încerca să se împiedice abandonarea plantațiilor viticole din aceste zone, deoarece strugurii care provin de pe aceste plantații viticole nu pot fi produși sub denumirea de origine „Bierzo”, sunt greu de vândut sau sunt utilizați pentru a produce vinuri destinate consumului propriu de către vinificatorii mai în vârstă, care încetează treptat să pregătească strugurii în casele lor, acest lucru conducând adesea la abandonarea plantațiilor viticole foarte vechi care produc struguri de înaltă calitate și la pierderea diversității genetice a acestor plantații viticole vechi.

TIPUL MODIFICĂRII (MODIFICĂRILOR): STANDARD (modificarea vizează documentul unic).

Extinderea arealului nu invalidează legătura, deoarece încă există o legătură cauzală stabilită prin faptul că factorii naturali și umani sunt aceiași cu cei vizați în arealul delimitat inițial.

7. Modificarea randamentelor maxime

Descriere și motive

Această modificare vizează punctul 5 din caietul de sarcini și punctul 5b din documentul unic.

Randamentul maxim pe hectar pentru soiul Garnacha Tinorera va fi redus, deoarece randamentul de 12 000 kg/ha, care este permis în prezent, face imposibilă obținerea unor struguri care să aibă tăria alcoolică necesară pentru producerea unor vinuri de calitate. Prin urmare, randamentul maxim va fi redus la 11 000 kg la hectar pentru soiul Garnacha Tinorera.

Producția maximă la hectar permisă pentru producția de vinuri cu recunoașterea unităților geografice mai mici va fi cu 20 % mai mică decât maximul permis pentru „Vino de Villa”, cu 25 % mai mică pentru „Vino de Paraje” și, în cazul vinurilor „Vinos de Paraje”, cu 30 % mai mică pentru vinul „Viña Clasificada” și cu 35 % mai mică decât producția maximă permisă pentru „Gran Viña Clasificada”. Prin limitarea producției se urmărește atingerea echilibrului și a unei vigori limitate, favorizându-se coacerea, sănătatea și caracteristicile strugurilor, cu scopul fundamental de a crește calitatea.

TIPUL MODIFICĂRII (MODIFICĂRILOR): STANDARD (modificarea vizează documentul unic).

Prin această modificare se urmărește obținerea calității; aceasta nu afectează caracteristicile esențiale ale produsului și, prin urmare, nu este inclusă în tipurile de modificări prevăzute la articolul 14 alineatul (1) din Regulamentul delegat (UE) 2019/33.

8. Includerea soiurilor Merenzao și Estaladiña

Descriere și motive

Această modificare vizează punctul 6 din caietul de sarcini și punctul 7 din documentul unic.

Una dintre principalele caracteristici ale denumirii de origine „Bierzo” o constituie vârsta plantațiilor noastre viticole, care au în medie aproximativ 75 de ani. Soiul principal pe aceste plantații este Mencía, dar există și alte soiuri minoritare dispersate și amestecate cu altele, care au fost plantate la un moment dat în zonă. Multe dintre acestea au evoluat probabil după secole în care s-au produs mutații ale genotipurilor vechi venite din alte părți și ca urmare a unei posibile polenizări încrucișate între plantele sălbatice și cele cultivate, formând soiurile care există în prezent pe plantațiile noastre, care sunt adesea în pericol de dispariție.

Consiliul de reglementare își propune conservarea acestor soiuri amenințate de dispariție prin prevenirea pierderii patrimoniului viticol al zonei și conservarea soiurilor locale care sunt bine adaptate mediului și care prezintă interes din punct de vedere oenologic, inclusiv a soiurilor Estaladiña și Merenzao în cadrul soiurilor autorizate în caietul de sarcini, deoarece au fost produse vinuri din aceste soiuri și s‐a demonstrat că ele au o calitate suficient de bună astfel încât să fie considerate soiuri autorizate pentru a fi utilizate în producția de vinuri cu denumirea de origine „Bierzo”.

TIPUL MODIFICĂRII (MODIFICĂRILOR): STANDARD (modificarea vizează documentul unic).

Includerea acestor două soiuri, tocmai având în vedere statutul lor de soiuri minoritare, nu afectează caracteristicile esențiale ale produsului și, prin urmare, nu este inclusă în tipurile de modificări prevăzute la articolul 14 alineatul (1) din Regulamentul delegat (UE) 2019/33.

9. Actualizarea legăturii

Descriere și motive

Această modificare vizează punctul 7 din caietul de sarcini și punctul 8 din documentul unic.

Formularea pentru descrierea legăturii a fost actualizată, dar legătura cauzală se menține, deoarece se păstrează atât factorii naturali, cât și cei umani, precum și caracteristicile produsului. A fost oferită o explicație mai bună pentru legătura cauzală, dar legătura rămâne aceeași. Prin urmare, se consideră că modificarea este de tip STANDARD.

TIPUL MODIFICĂRII (MODIFICĂRILOR): STANDARD (modificarea vizează documentul unic).

Această modificare nu se încadrează în niciuna dintre categoriile prevăzute la articolul 14 alineatul (1) din Regulamentul delegat (UE) 2019/33.

10. Justificarea îmbutelierii la locul de origine

Descriere și motive

Această modificare vizează punctul 8 litera (b) subpunctul 2.1 din caietul de sarcini și punctul 9 din documentul unic.

Formularea punctului 8 litera (b) subpunctul 2 din caietul de sarcini al produsului privind motivul pentru care ambalarea (îmbutelierea) trebuie să aibă loc în cadrul arealului delimitat a fost modificată în conformitate cu articolul 4 alineatul (2) din noul Regulament delegat (UE) 2019/33.

TIPUL MODIFICĂRII (MODIFICĂRILOR): STANDARD (modificarea vizează documentul unic).

Această practică era deja obligatorie și, prin urmare, această modificare nu implică nicio restricție comercială suplimentară. Este doar o modificare a formulării, pentru a se asigura respectarea legislației în vigoare. Prin urmare, nu se consideră că această modificare se încadrează în vreunul dintre tipurile de modificări prevăzute la articolul 14 alineatul (1) din Regulamentul delegat (UE) 2019/33.

11. Dispoziții privind ambalarea și etichetarea: unități geografice mai mici

Descriere și motive

Această modificare vizează punctul 8 litera (b) subpunctul 2.2 și punctul 8 litera (b) subpunctul 3 din caietul de sarcini, precum și punctul 9 din documentul unic.

Consumatorii sunt din ce în ce mai interesați să afle mai multe cu privire la originea vinurilor pe care le vor bea, iar producătorii vor să le pună la dispoziție această informație suplimentară pe etichetă, pentru a evidenția importanța satelor și a locurilor cu o tradiție îndelungată în producerea strugurilor de calitate, astfel încât consumatorii să aibă acces la informații precise pe etichetă, ceea ce înseamnă că este necesară reglementarea condițiilor de utilizare a acestor denumiri.

În cazul El Bierzo, vinurile produse în anumite unități geografice mai mici au următoarele denumiri: „Vino de Villa”, „Vino de Paraje” și, în cazul acesteia din urmă, avem vinurile „Viña Clasificada” și „Gran Viña Clasificada”. Scopul este de a consolida și de a extinde categoriile actuale, oferind informații valoroase cu privire la originea vinurilor, care le vor face mai atractive pentru consumatori.

Vinurile incluse în aceste categorii trebuie să fie de înaltă calitate, iar trasabilitatea acestora este obligatorie, pentru a asigura faptul că provin din unitatea geografică indicată. Acest lucru va îmbunătăți gama de vinuri oferite sub denumirea de origine „Bierzo”, consolidând astfel imaginea lor în ochii experților și ai consumatorilor.

TIPUL MODIFICĂRII (MODIFICĂRILOR): STANDARD (modificarea vizează documentul unic).

Modificările propuse în legătură cu acest punct nu implică nicio modificare a denumirii care urmează a fi protejată și nicio nouă restricție cu privire la comercializare.

12. Verificarea conformității cu caietul de sarcini

Descriere și motive

Această modificare vizează punctul 9 din caietul de sarcini și nu afectează documentul unic.

Alinierea la dispozițiile Regulamentului (UE) nr. 1306/2013 al Parlamentului European și al Consiliului din 17 decembrie 2013 și ale Regulamentului de punere în aplicare (UE) 2019/34 al Comisiei din 17 octombrie 2018, în special la articolul 19 din acesta din urmă, care stabilește modul în care verificarea anuală urmează să fie efectuată de autoritatea sau de organismul de control competente în scopul verificării conformității cu caietul de sarcini al produsului.

TIPUL MODIFICĂRII (MODIFICĂRILOR): STANDARD (modificarea nu vizează documentul unic).

Această modificare nu se încadrează în niciuna dintre categoriile prevăzute la articolul 14 alineatul (1) din Regulamentul delegat (UE) 2019/33.

DOCUMENT UNIC

1. Denumirea produsului

Bierzo

2. Tipul de indicație geografică

DOP – Denumire de origine protejată

3. Categoriile de produse vitivinicole

1. Vin

4. Descrierea vinului (vinurilor)

Vinuri albe

Aspect: curat, de culoare galben-pal până la galben-auriu.

Aromă: vinuri îndrăznețe cu o intensitate medie spre ridicată, cu arome fructate (fructe albe, fructe sâmburoase, citrice) și/sau cu note florale (flori albe, flori galbene). În plus față de cele menționate anterior, vinurile albe fermentate sau învechite în butoaie vor avea și aromele caracteristice procesului de fermentare sau de învechire, cum ar fi arome de nuci, de prăjit, de vanilie sau de produse de patiserie.

Gust: vinuri proaspete, cu o corpolență medie până la mare și un gust rezidual mediu sau lung.

Orice alte limite analitice care nu sunt incluse respectă legislația UE în vigoare.

Caracteristici analitice generale Tăria alcoolică totală maximă (% în volume) Tăria alcoolică dobândită minimă (% în volume) 11,5 Aciditatea totală minimă 4,5 grame per litru, exprimată ca acid tartric Aciditatea volatilă maximă (în miliechivalenți per litru) 0,8 Cantitatea totală maximă de dioxid de sulf (în miligrame per litru) 150

Vinuri roze

Aspect: curat, cu o culoare care variază de la roz deschis la roșu-rubiniu, cu posibile nuanțe de somon. Culoarea poate varia de la foarte deschis la mediu.

Aromă: îndrăzneață, cu o intensitate a aromelor de la medie până la ridicată, cu arome fructate (fructe roșii, fructe negre, citrice) și/sau cu note florale (flori albe, violete).

Gust: gust proaspăt, cu o corpolență medie până la mare și un gust rezidual mediu sau lung.

Orice alte limite analitice care nu sunt incluse respectă legislația UE în vigoare.

Caracteristici analitice generale Tăria alcoolică totală maximă (% în volume) Tăria alcoolică dobândită minimă (% în volume) 12 Aciditatea totală minimă 4,5 grame per litru, exprimată ca acid tartric Aciditatea volatilă maximă (în miliechivalenți per litru) 0,8 Cantitatea totală maximă de dioxid de sulf (în miligrame per litru) 150

Vinuri „clarete”

Aspect: curat, cu o culoare care variază de la roz deschis la roșu-rubiniu, de intensitate care poate varia de la foarte deschis la mediu.

Aromă: îndrăzneață, cu o intensitate medie până la ridicată și arome de fructe roșii și/sau de fructe negre și/sau de violete.

Gust: proaspăt, cu un gust rezidual mediu sau lung și cu o corpolență medie până la mare.

Orice alte limite analitice care nu sunt incluse respectă legislația UE în vigoare.

Caracteristici analitice generale Tăria alcoolică totală maximă (% în volume) Tăria alcoolică dobândită minimă (% în volume) 12 Aciditatea totală minimă 4,5 grame per litru, exprimată ca acid tartric Aciditatea volatilă maximă (în miliechivalenți per litru) 0,8 Cantitatea totală maximă de dioxid de sulf (în miligrame per litru) 150

Vinuri roșii

Aspect: curat, cu o culoare care variază de la violet la roșu, de intensitate medie până la foarte puternică.

Aromă: îndrăzneață, cu o intensitate medie până la ridicată și arome de fructe roșii și/sau de fructe negre și/sau de violete.

Gust: proaspăt, cu structură, persistență și corpolență.

Pentru vinurile din al doilea an și din următorii, aciditatea volatilă nu poate depăși 1 g de acid acetic per litru.

Orice alte limite analitice care nu sunt incluse respectă legislația UE în vigoare.

Caracteristici analitice generale Tăria alcoolică totală maximă (% în volume) Tăria alcoolică dobândită minimă (% în volume) 12 Aciditatea totală minimă 4 grame per litru, exprimată ca acid tartric Aciditatea volatilă maximă (în miliechivalenți per litru) 0,8 Cantitatea totală maximă de dioxid de sulf (în miligrame per litru) 130

Vinuri roșii vechi

Aspect: curat, cu o culoare adecvată pentru categoria sa. Culoarea vinurilor roșii învechite în butoi de stejar și „Crianza” variază de la violet la roșu și de la roșu la cărămiziu pentru „Reserva” și „Gran Reserva”, cu o intensitate medie până la puternică.

Aromă: îndrăzneață, cu intensitate medie până la mare, cu arome fructate (fructe roșii, fructe negre, fructe coapte) și/sau cu note florale (violete) și cu arome terțiare tipice procesului de învechire în butoi, precum cele de vanilie, de nucă de cocos, arome de prăjit, balsamice și condimentate.

Gust: proaspăt, corpolent, cu structură și gust persistent.

Pentru vinurile din al doilea an și din următorii, aciditatea volatilă nu poate depăși 1 g de acid acetic per litru.

Orice alte limite analitice care nu sunt incluse respectă legislația UE în vigoare.

Caracteristici analitice generale Tăria alcoolică totală maximă (% în volume) Tăria alcoolică dobândită minimă (% în volume) 12 Aciditatea totală minimă 4 grame per litru, exprimată ca acid tartric Aciditatea volatilă maximă (în miliechivalenți per litru) 0,8 Cantitatea totală maximă de dioxid de sulf (în miligrame per litru) 130

5. PRACTICILE OENOLOGICE

(a) Practici oenologice esențiale

Practica de cultivare

Este interzisă utilizarea irigării în cultivarea viței-de-vie utilizate la producerea vinurilor cu denumirea de origine „Bierzo”. Irigarea este permisă numai în primii doi ani de viață ai noilor plante, pentru a încuraja introducerea culturii.

Practică oenologică specifică

— Tăria alcoolică minimă probabilă a strugurilor: 12 % vol. pentru soiurile roșii (cu excepția Garnacha Tintorera: 11 % vol.) și 11 % vol. pentru soiurile albe (cu excepția Godello: 12 % vol.)

— Randamentul de extracție nu depășește 74 l la 100 kg de struguri.

Restricție relevantă privind producerea vinurilor

— Vinul roșu se obține prin utilizarea soiurilor Mencía, Garnacha Tintorera, Estaladiña și/sau Merenzao în proporție de cel puțin 85 %. Restul constă în orice alte soiuri autorizate.

— Vinul roze se obține din soiurile autorizate la punctul 6 din prezentul document, soiurile roșii reprezentând cel puțin 70 % din strugurii utilizați.

— Vinul alb se obține utilizând: Godello, Doña Blanca, Malvasía și Palomino.

— Vinul „clarete” se va obține în conformitate cu metoda tradițională de producere a acestui tip de vin în El Bierzo și, prin urmare, procentul autorizat de struguri roșii utilizați trebuie să fie cuprins între 40 % și 60 %, în timp ce restul trebuie să fie struguri albi din oricare dintre soiurile autorizate. Produsul va fi apoi presat direct sau va fi supus macerării anterioare fermentării înainte de presare. În procesul de fermentare alcoolică a mustului, pielițele îndepărtate de pe strugurii albi sau roșii trebuie să constituie între 5 % și 10 % din volumul total al mustului.

(b) Randamente maxime

Soiul Palomino

12 000 de kilograme de struguri la hectar

Soiul Palomino

88,80 hectolitri la hectar

Alte soiuri

11 000 de kilograme de struguri la hectar

Alte soiuri

81,40 hectolitri la hectar

6. Arealul geografic delimitat

Arealul de producție include următoarele localități, toate aparținând provinciei Leon: Arganza, Bembibre, Benuza, Berlanga del Bierzo, Borrenes, Cabañas Raras, Cacabelos, Camponaraya, Carracedelo, Carucedo, Castropodame, Congosto, Corullón, Cubillos del Sil, Fresnedo, Fabero, Folgoso de la Ribera, Igueña, Molinaseca, Noceda, Oencia, Ponferrada, Priaranza, Puente de Domingo Flórez, Sancedo, Sobrado, Toreno, Torre del Bierzo, Trabadelo, Vega de Espinareda, Villadecanes-Toral de los Vados și Villafranca del Bierzo, precum și districtele aferente acestora.

7. Soiul principal/soiurile principal(e) de struguri de vin

PALOMINO

GARNACHA TINTORERA

MENCÍA

GODELLO

ALARIJE – MALVASÍA RIOJANA

ESTALADIÑA

DOÑA BLANCA – MALVASÍA CASTELLANA

MERENZAO

8. Descrierea legăturii (legăturilor)

Caracterul distinctiv al vinurilor din arealul acoperit se datorează, în esență, mediului geografic: caracteristicile pedologice, geologice și climatice ale districtului nostru fac din acesta o zonă excepțională pentru viticultură. Toate localitățile, atât cele incluse inițial în arealul de producție, cât și cele incluse recent, au caracteristici similare și, prin urmare, acestea din urmă pot fi considerate adecvate pentru producția de vinuri de calitate. În plus, prin efortul viticultorilor, au fost selectate soiurile cele mai adecvate și cele mai potrivite pentru mediul în care cresc, deoarece sunt soiuri autohtone ce pot fi regăsite în toate localitățile care fac obiectul denumirii de origine. A fost selectată, de asemenea, cea mai potrivită metodă de cultivare pentru a obține un produs unic și diferit, ținând seama de faptul că parcelele noastre de viță-de-vie au fost plantate începând cu sfârșitul secolului XIX și începutul secolului XX, cu aceleași soiuri, portaltoaie și distanțe de plantare, precum și de faptul că sistemele noastre de producție sunt similare.

Principalii factori care susțin această legătură sunt prezentați pe scurt în continuare:

— Solurile argilo-lutoase, cu cantități mai mari sau mai mici de fragmente grosiere, cum ar fi ardezia și cuarțitul, conferă vinurilor eleganță și finețe, făcându-le să se distingă cu ușurință de vinurile din alte zone.

— Microclimatul districtului este diferit de cel al zonelor înconjurătoare situate în afara lanțului montan, deoarece avem o influență puternică a Atlanticului, care ne oferă precipitații abundente și o temperatură medie anuală blândă, precum și anumite caracteristici continentale datorate fluctuațiilor majore de temperatură care ajută strugurii să se coacă.

— Plantațiile viticole sunt situate pe pante mai mult sau mai puțin abrupte, la altitudini variate, unele dintre acestea aflându-se la o altitudine de peste 1 000 de metri deasupra nivelului mării, ceea ce face ca vinurile obținute să fie proaspete și pline de viață.

— Soiurile existente în El Bierzo sunt perfect adaptate mediului. Soiurile principale sunt Mencía și Godello, dar sunt prezente și toate celelalte soiuri autorizate, deși într-o măsură mai mică. Vinurile noastre roșii sunt intens fructate, proaspete și potrivite pentru învechirea în butoi. Vinurile albe sunt proaspete, aromate și cu o corpolență care le face ușor de recunoscut.

— Distanțele de plantare utilizate în mod tradițional sunt reduse, ceea ce, împreună cu caracteristicile solului, face ca producțiile de struguri să nu fie foarte mari, rezultând struguri de înaltă calitate, bine copți, cu parametri analitici echilibrați.

— Vinurile din acest areal au valoare adăugată deoarece provin din plantații viticole care au în medie 75 de ani. Aceste plantații viticole vechi reprezintă 85 % din suprafața cultivată cu viță-de-vie. Trebuie avut în vedere faptul că strugurii crescuți pe aceste vițe-de-vie vechi sunt de foarte bună calitate, dat fiind faptul că de-a lungul anilor s-a ajuns la un echilibru între metodele de producție viticolă și recoltarea strugurilor, asigurând un nivel optim de coacere. Sistemul de rădăcini adânci și puternice are capacitatea de a ajunge pe suprafețe mai mari, asigurând nutriția cu minerale și o aprovizionare mai bună cu apă. Acest lucru face ca plantele să fie mai puțin sensibile la variațiile climatice anuale, asigurând un nivel constant de maturare de-a lungul anilor. În plus, volumul mare de lemn vechi creează rezerve mai mari, care, atunci când sunt direcționate către ciorchinii de struguri, ajută la menținerea calității recoltelor în fiecare an. Pe lângă acest lucru, vechile plante prezintă cicatrici mari, ca urmare a rănilor produse în timpul tăierii, care împiedică circulația sevei prin vase, rezultând un număr mai mic de ciorchini, care vor avea dimensiuni mai mici. Ca urmare a acestor dificultăți legate de circulația sevei, zaharurile și alți compuși de calitate tind să se acumuleze în struguri.

— Pe scurt, microclimatul diferit al zonei, care variază între un climat specific Atlanticului și unul continental, împreună cu solul, cu predominanța viței-de-vie vechi și cu densitatea ridicată de plantare, vor oferi producții scăzute de struguri bine copți, din care se obțin vinuri fructate, echilibrate, cu aciditate bună.

9. Alte condiții esențiale (ambalarea, etichetarea, alte cerințe)

Cadrul juridic:

Legislația națională

Tipul de condiție suplimentară:

Ambalarea în cadrul arealului geografic delimitat

Descrierea condiției:

Procesul de vinificație include îmbutelierea și învechirea ulterioară a vinurilor. Astfel, caracteristicile organoleptice și cele fizice și chimice descrise în prezentul caiet de sarcini pot fi garantate numai în cazul în care toate operațiunile de manipulare a vinului au loc în cadrul arealului de producție. Îmbutelierea vinurilor cu DOP „Bierzo” constituie unul dintre factorii critici pentru obținerea respectivelor caracteristici. În consecință, și în vederea asigurării calității și a unei garanții privind originea și controlul, îmbutelierea va avea loc în crame situate în unități de îmbuteliere din cadrul arealului de producție.

Cadrul juridic:

Legislația națională

Tipul de condiție suplimentară:

Dispoziții suplimentare privind etichetarea

Descrierea condiției:

Trebuie să apară foarte vizibil denumirea „Bierzo” și mențiunea tradițională „Denominación de Origen” (Denumire de origine), care înlocuiește mențiunea „Denominación de Origen Protegida” (Denumire de origine protejată).

Va fi obligatoriu să se menționeze anul de recoltă, chiar dacă vinul nu a fost învechit.

Indicațiile opționale sunt:

mențiunile tradiționale „crianza”, „reserva” și „gran reserva”.

Mențiunile „fermentado en barrica” (fermentat în butoi), „criado en barrica” (maturat în butoi) sau „envejecido en barrica” (învechit în butoi).

Numele unei unități geografice mai mici și următoarele mențiuni:

„Vino de Villa”, urmată de numele unei localități sau al unui district rural inclus în arealul geografic delimitat, cu condiția ca 100 % din struguri să provină din acel loc și să respecte restricția stabilită în ceea ce privește randamentul.

„Vino de Paraje”, urmată de numele unui district rural identificat în arealul geografic delimitat, cu condiția ca 100 % din struguri să provină din acel loc și să respecte restricția stabilită în ceea ce privește randamentul. Fiecare district rural este marcat pe hărți în SIGPAC (http://www.crdobierzo.es). Această mențiune poate fi completată cu următoarele informații:

„Viña Clasificada”, cu condiția ca 100 % din struguri să provină de pe o parcelă sau de pe mai multe parcele învecinate, ca indicația „Vino de Paraje” să fi fost utilizată timp de cel puțin cinci ani și să se respecte limitarea stabilită în ceea ce privește randamentul.

„Gran Viña Clasificada”, cu condiția să îndeplinească toate cerințele menționate anterior, iar indicația „Viña Clasificada” trebuie să fi fost utilizată timp de cel puțin cinci ani.

Link către caietul de sarcini al produsului

http://www.itacyl.es/documents/20143/342640/PCC+DO+BIERZO+modif.pdf/9c236c96-9b7f-1ffa-4020-306d4aaf42f9

(1) JO L 9, 11.1.2019, p. 2.